આપણી જીવાદોરી નર્મદાના તીરે અખંડ ભારતના શિલ્પી સરદાર પટેલની તેમના વ્યક્તિત્વના કદને છાજે તેવી ગગનચૂંબી પ્રતિમા ગુજરાતની શાન અને ઓળખ છે અને બની રહેશે એમાં કોઈ બે મત ન હોઈ શકે. જોકે બારડોલી સત્યાગ્રહથી લઈને આઝાદીની લડાઈમાં મહાત્મા ગાંધી સાથે ખભેખભા મિલાવીને આપેલા યોગદાનને સ્કૂલના અભ્યાસક્રમમાં એવી રીતે ભણાવવામાં આવ્યો છે કે આજદિન સુધી કોઈ ભૂલી શક્યું નથી. એટલે વિશ્વની સૌથી ઊંચી પ્રતિમા તરીકે સરદારની પ્રતિમા બનવાથી જ તેમની કદર થશે એવું માની બેસવું પણ ભૂલ ભરેલું જ ગણાશે. આ મામલે રાજકીય આરોપ-પ્રત્યારોપને એકબાજુ પર મૂકી દઈએ તો પણ કેટલાક સવાલો નિરુત્તર રહે છે. સરદારની પ્રતિમા તૈયાર કરવા પાછળ સરકારના જણાવ્યા મુજબ 3000 કરોડનો ખર્ચ કરવામાં આવ્યો છે. ભલે આટલા જંગી નાણાં સરકારે તેના ખિસ્સામાંથી ન વાપર્યા હોય, પણ જો આટલો ખર્ચ લોક કલ્યાણની અન્ય યોજનાઓ પાછળ થયો હોત તો સરદાર નારાજ થયા હોત? સરદારનું રાજકીય કદ લેશ માત્ર ઘટ્યું હોત?.